SKRIFTLIG FORESPØRGSEL E-2867/00

af Camilo Nogueira Román (Verts/ALE) til Kommissionen

(14. september 2000)

Om: Samarbejdet mellem Galicien og Nordportugal i fællesskabsprogrammerne for 2000-2006

Formanden for det galiciske selvstyre, Manuel Fraga, gav i forbindelse med, at han overtog det toårige formandskab for samarbejdet mellem Galicien og Nordportugal, udtryk for, at det var nødvendigt at styrke de økonomiske og sociale forbindelser i handlingsprogrammerne for 2000-2006, ligesom han refererede til de ændringer, som optagelsen i EU af nye medlemsstater fra Østeuropa ville få. Tager Kommissionen særligt hensyn til eksistensen af og foranstaltningerne i Euregio Galicien-Nordportugal ved at støtte specifikke programmer og investeringer, som i særlig grad bidrager til dennes udvikling og tilknytning?

Svar afgivet på Kommissionens vegne af Michel Barnier

(30. oktober 2000)

Fællesskabet yder støtte til omfattende investeringer i Galicien og Nordportugal i forbindelse med strukturfondenes økonomiske støtte til mål 1-regioner i perioden 2000-2006. Disse støtteforanstaltninger er et led i fællesskabsstøtterammen for Spanien og Portugal, som Kommissionen netop har vedtaget.

Ud over ovennævnte foranstaltninger, som gennemføres i hver berørt medlemsstat, er Kommissionen særlig opmærksom på de foranstaltninger, som iværksættes i fællesskab mellem Galicien og Nordportugal, navnlig under Fællesskabets initiativprogram Interreg III, som har til formål at fremme tværeuropæisk samarbejde og en harmonisk, afbalanceret udvikling på det europæiske område.

I den sammenhæng kan der ydes støtte under del A i Interreg III (grænseoverskridende samarbejde) til de to regioner på NUTS III-niveau (nomenklaturen for de statistiske territoriale enheder) Ourense og Pontevedra i Galicien og Alto-Tras-Os-Montes, Cavado og Minho-Lima i Nordportugal. Disse to regioner kan ligeledes tildeles støtte i henhold til det europæiske samarbejde i det såkaldte atlantiske rum og Sydvesteuropa i forbindelse med del B (tværnationalt samarbejde) og C (interregionalt samarbejde) i samme initiativ.

For perioden 2000-2006 ydes der til Spanien et vejledende beløb på 900 mio. under Interreg III. Til Portugal ydes der 394 mio. i samme periode. De spanske og portugisiske myndigheder har endnu ikke officielt meddelt Kommissionen, hvordan disse beløb vil blive fordelt på de enkelte regioner, programdele og samarbejdsområder. På nuværende tidspunkt kan der derfor ikke siges noget nøjagtigt om, hvilken støtte der ydes til regionerne Galicien og Nordportugal under Interreg III.

Kommissionen kan dog generelt bekræfte, at den ser meget positivt på de arbejdsmetoder og -resultater, som den pågældende euro-region har opnået; der er således gennemført adskillige samarbejdsprojekter i den foregående planlægningsperiode 1994-1999 under Fællesskabets strukturfonde. Samarbejdsfællesskabet Galice/Norte er allerede meget synligt på det institutionelle plan i området, og der er blevet skabt en samarbejdskultur, som kan udgøre grundlaget for planlægningen af det fremtidige grænseoverskridende program. Kommissionen vil i den nuværende periode være særlig opmærksom på de grænseoverskridende projekter, som styrker allerede etablerede sociale og økonomiske forbindelser mellem regionerne.